Man, vriendin in Dan Pienaar gekaap | Netwerk24
Deur Cheréne Pienaar 23 Februarie 2020 19:30
Die twee verdagtes het onder meer met hul selfone, geld en bakkie weggejaag.
Thandi Mbambo, polisiewoordvoerder, sê ’n klag van motorkaping is by die Bayswater-polisiekantoor ingedien.
Die man beweer hy het Vrydagaand omstreeks 20:45 saam met sy vriendin in sy motor gesit en uit sy motorhuis gery toe hy twee mans sien nader stap.
“Een van hulle het die bestuurder se deur oopgemaak en ’n vuurwapen op hom gerig en hom beveel om uit die voertuig te klim.”
Die man het gemaak soos hy sê. Die ander verdagte het om die motor gestap en selfone en geld van die meisie beveel.
“Hulle het ook die motorsleutels en sy besittings geëis. Die verdagtes het met die man se bakkie weggejaag.”
Die voertuig is in die Parkweg-gebied opgespoor.
Werner Schmidt, wat ook in die straat vyf huise van waar die kaping plaasgevind het woon, het Saterdag daaroor op Facebook geskryf.
“Dit is die eerste kaping in ons straat. Ek haat dat dit so alledaags voel.”
Enigeen met inligting kan kapt. Kelaotswe Lucas Lebodi by 082 043 9522 kontak.
Meer oor: Bloemfontein | Dan Pienaar | Diefstal | Kaping | Misdaad | Selfoon